O‘zini “Novichok” asoschilaridan biri deb aytgan kimyogar Navalniydan uzr so‘radi

O‘zini “Novichok” asoschilaridan biri deb aytgan kimyogar Vil Mirzayanov “Dojd” telekanali efirida zaharlovchi modda uchun Aleksey Navalniydan uzr so‘radi. Bu haqda Meduza xabar bermoqda.

“Men ushbu jinoiy ish — Navalniyni zaharlashda foydalanilgan moddani ishlab chiqishda ishtirok etganim uchun undan uzr so‘rayman”, — degan 1996-yildan buyon AQShda yashovchi kimyogar.
Mirzayanovning so‘zlariga ko‘ra, u 1993-yilda “Novichok”dan zaharlanishni boshdan o‘tkazgan odam bilan uchrashgan. U tasvirlangan zaharlanish simptomlari 19-sentabrda Navalniy ta’riflagan simptomlarga o‘xshaydi.
“Novichok” asoschilaridan biri deb atashgan yana bir kimyogar Leonid Rinkning “RIA Novosti”ga bildirishicha, Mirzayanovning “Novichok” ishlab chiqilishiga hech qanday aloqasi yo‘q: “Uning biokimyoga ham, boshqasiga ham hech qanday aloqasi yo‘q. Oddiy xromatografist”.
Shuningdek, Navalniydagi zaharlanish simptomlari “Novichok”nikiga o‘xshamasligini, uning tirik qolgani ham “Novichok” ta’siriga zidligini aytgan va Mirzayanov kimningdir buyurtmasiga ko‘ra bayonot bergan deb taxmin qilgan.
Germaniya hukumati ma’lumotlariga ko‘ra, Aleksey Navalniy Rossiyada “Novichok” turiga kiruvchi modda bilan zaharlangan. U ikki haftadan ortiq vaqt davomida komada yotdi, 10-sentabr kuni Navalniy zaharlanganidan so‘ng to‘liq o‘ziga keldi. 15-sentabrda zaharlanganidan so‘ng ilk bor Instagram’da post qoldirdi, 19-sentabrda tiklanish jarayoni qanday ketayotganini aytib berdi.
Germaniya Navalniyning zaharlanishiga oid ma’lumotlarni Kimyoviy qurolni taqiqlash tashkilotiga yuborgan. Rossiya hukumati dastlab Omskdagi kasalxonada siyosatchidan olingan testlar zahar borligini ko‘rsatmaganini qat’iy ta’kidlamoqda.
 Aleksey Navalniy Nobel mukofotiga nomzod qilib ko‘rsatildi